paragraph_text: Južna Italija (Italia Meridionale ili Mezzogiorno) je zajednički izraz za regije Basilicata, Kampanija, Kalabrija, Apulija i Sicilija, koje se nalaze na jugu Italije, kao i Molise i Abruzzo, koje su zemljopisno bliže centru. Talijani za Južnu Italiju često koriste izraz Meridione ili Mezzogiorno. Istituto Nazionale di Statistica (ISTAT) koristi izraz Italia Meridionale te isključuje Siciliju, koju je zajedno sa Sardinijom smjestio u Otočnu Italiju. Neke definicije također uključuju Sardiniju i južnu polovicu Lazija, koji su povijesno bili dio južnih kraljevstava.